નવગુજરાત સમય | Publish Date: Mar 5 2019 11:48PM
દહેગામ તાલુકામાં સ્વાઇન ફ્લૂથી એક યુવાન દર્દીનું મોત થતાં જિલ્લા આરોગ્ય તંત્રનો દાવો પોકળ પુરવાર થઇ રહ્યો છે. આ સાથે અત્યર સુધીમાં જિલ્લામાં સ્વાઇન ફ્લૂના દર્દીના મોતનો આંકડો ૭ થયો છે. જ્યારે કલોલ પંથકમાં આજે વધુ એક દર્દીનો રિપોર્ટ પોઝિટિવ આવ્યો છે. તેની સાથે પોઝિટિવ દર્દીની સંખ્યા ૨૭ દર્શાવાઇ છે. જો કે ગાંધીનગર મ્યુનિ. આરોગ્ય વિભાગ હસ્તકના વિસ્તારમાં સ્વાઇન ફ્લૂના પોઝિટિવ કેસની સંખ્યા ૨૧ નોંધાઇ છે. તેની સાથે જિલ્લામાં પોઝિટિવ કેસનો આંકડો ૪૮ ઉપર પહોંચ્યો છે.
દહેગામ ખાતેથી મળતા અહેવાલો અનુસાર તાલુકાના સાંપા ગામમાં રહેતા ૪૫ વર્ષના યુવાનની તબિયાત નાદુરસ્ત થતાં તેને શુક્રવારે નરોડા ખાતેની ખાનગી હોસ્પિટલમાં સારવાર માટે ખસેડાયો હતો. જ્યાં ૩ દિવસ સુધી સ્વાઇન ફ્લૂની સારવાર આપવામાં આવી રહી હતી, પરંતુ તબિયતમાં કોઇ સુધારો થયો ન હતો અને હાલત વધુ ગંભીર બની હતી. જેથી દર્દીને સોમવારે અમદાવાદ સિવિલમાં ખસેડાયો હતો. જ્યાં આજે દર્દીનું મોત થયુ હોવાનું સૂત્રો દ્વારા જણાવાયુ છે. જો કે તાલુકાના પીએચસીના તબીબે સ્વાઇન ફ્લૂથી દર્દીના મોતની વાતને સમર્થન આપ્યુ હતું.
આ ઉપરાંત જિલ્લા આરોગ્ય વિભાગના જણાવ્યા અનુસાર આજે કલોલમાં સ્વાઇન ફ્લૂના એક દર્દીનો રિપોર્ટ પોઝિટિવ આવ્યો છે. આ સાથે પોઝિટિવ કેસની સંખ્યા ૨૭ દર્શાવઇ છે. તેમાં ગાંધીનગર તાલુકામાં ૧૦, દહેગામ ૭, માણસા ૪ અને કલોલમાં ૬ પોઝિટિવ દર્દીનો સમાવેશ થાય છે.
ગત વર્ષે સ્વાઇન ફ્લૂથી ૧૯ મોત થયા હતાં
ગાંધીનગર જિલ્લામાં ગત માર્ચ ૨૦૧૭થી સ્વાઇન ફ્લૂનો રોગચાળો ફેલાયો હતો. ત્યારે ૨૮મી સપ્ટેમ્બરના રોજ માણસા તાલુકાના ચરાડા ગામની સ્વાઇન ફ્લૂથી પિડાતી એક યુવતીનું ગાંધીનગર સિવિલ હોસ્પિટલમાં મોત થયુ હતું. તે પછી વર્ષ ૨૦૧૮માં પણ સ્વાઇન ફ્લૂના એક પછી એક દર્દીમાં વધારો થયો હતો. ત્યારે ગાંધીનગર જિલ્લામાં H1N1ના રોગચાળામાં દર્દીના મોતની સંખ્યા ૧૯ થઇ હતી અને પોઝિટિવ દર્દીઓનો આંકડો ૧૬૦ ઉપર પહોંચ્યો હતો. તે સમયે માર્ચથી સપ્ટેમ્બર સુધીમાં માણસા તાલુકામાં ૬ મોત, ગાંધીનગર તાલુકામાં ૬૪ દર્દી (૩ મોત), દહેગામ તાલુકામાં ૨૦ દર્દી (૬ મોત) અને કલોલ તાલુકામાં ૫૩ દર્દી અને ૪ મોત થયા હતાં.